Narodna skupština
20141125

Zahvaljujem. Mi smo ovaj amandman odbili, iz prostog razloga što je u suprotnosti sa konceptom zakona. Kad kažem konceptom zakona, hoću da kažem da smo u izradi ovog zakona pošli od činjenice da je riblji fond prirodni resurs i kao takav je vlasništvo države Srbije. Riblji fond poverava se korisnicima ribarskih područja, u smislu zaključivanja ugovora o ustupanju ribarskih područja, nakon sprovedenog javnog konkursa. Koncept jeste u tome da nadležni ministar odlučuje o svim bitnim stvarima koji su vezani za zaštitu i održivo korišćenje ribljeg fonda, iz prostog razloga, ono što sam već na početku rekla, znači, polazimo od toga da je to prirodni resurs i da je kao takav vlasništvo države Srbije. Vaš predlog, ukoliko bi bio prihvaćen, značio bi da mi idemo na usitnjavanje i ustupanje ribarskih područja upravnim okruzima i taj predlog, po nama, bio bi neodrživ i nesprovodiv, iz prostog razloga što bi u nekim okruzima, zbog relativno malog broja prodatih ribarskih dozvola, obezbedilo bi se malo sredstava, koja su inače neophodna za zaštitu i održivo očuvanje ribljeg fonda.